ขยายเส้นตายประกันเงินฝาก พยุงวิกฤตโลก
ธนาคารหนุนเลื่อนลดคุ้มครองเงินฝาก สร้างความเชื่อมั่นรับวิกฤตยูโร แต่คาดเงินฝากยังแข่งดุถึงสิ้นปี
2 ก.ค. 2555

ธนาคารหนุนเลื่อนลดคุ้มครองเงินฝาก สร้างความเชื่อมั่นรับวิกฤตยูโร แต่คาดเงินฝากยังแข่งดุถึงสิ้นปี 
นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ เปิดเผยว่า เห็นด้วยกับมติคณะรัฐมนตรีที่เลื่อนการลดวงเงินคุ้มครองเงินฝากลงเหลือ 1 ล้านบาทต่อบัญชี ในวันที่ 11 ส.ค.นี้ ออกไปอย่างไม่มีกำหนด เนื่องจากหากมีการลดวงเงินคุ้มครองตามกำหนดการเดิมจะส่งผลให้เงินฝากในระบบกว่า 75% ไม่ได้รับการคุ้มครองทันที ซึ่งถือเป็นความสุ่มเสี่ยงท่ามกลางภาวะวิกฤตการเงินยุโรปในขณะนี้ 
“เมื่ออียูและสหรัฐยังไม่ดีเศรษฐกิจไทยจะได้รับผลกระทบไปด้วย ซึ่งเศรษฐกิจไทยถูกผลักดันด้วยตลาดเงินเป็นหลัก ดังนั้นเราควรเปลี่ยนวิธีคิดใหม่ภายใต้โจทย์ที่เปลี่ยนไป สร้างความเชื่อมั่นให้กับตลาดเงิน ไม่ต้องรีบร้อนไม่ต้องไปเลียนแบบต่างชาติ เพราะโครงสร้างเศรษฐกิจของแต่ละประเทศไม่เหมือนกัน” นางศศิธร กล่าว
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ถือเป็นเรื่องที่ดีและช่วยให้ภาคธนาคารมีเสถียรภาพ และมีเวลาเตรียมความพร้อมรับมือผลกระทบจากวิกฤตการเงินโลกที่อาจเกิดขึ้นได้ เนื่องจากปัจจุบันเศรษฐกิจโลกมีความเชื่อมโยงกันสูงมาก หากเกิดปัญหาที่หนึ่งที่ใดก็จะกระทบถึงกัน แม้ว่าไทยจะมีการค้าในกลุ่มยุโรปไม่มาก แต่ก็จะได้รับผลกระทบทางอ้อมจากจีน โดยคาดว่าเศรษฐกิจไทยจะต้องเตรียมพร้อมรับความผันผวนต่อไปอีกอย่างน้อย 6-12 เดือน